Neuvoston päätöslauselma, annettu 22. joulukuuta 2003 yhteisön yhteistyön tehostamisesta pelastuspalvelualan tutkimuksessa



Virallinen lehti nro C 008 , 13/01/2004 s. 0002 - 0002



Neuvoston päätöslauselma, annettu 22. joulukuuta 2003 yhteisön yhteistyön tehostamisesta pelastuspalvelualan tutkimuksessa (2004/C 8/02) EUROOPAN UNIONIN NEUVOSTO, joka katsoo seuraavaa: (1) Joulukuun 20 päivänä 2002 hyväksytyn yhteistyön tehostamista Euroopan unionissa terroristien aiheuttamien kemiallisten, biologisten, säteily- ja ydinuhkien ehkäisemiseksi ja niiden seurausten rajoittamiseksi koskevan ohjelman (CBRN-ohjelma) yhtenä strategisena tavoitteena on sen tieteellisen pohjan vahvistaminen. Vahvistamalla ohjelmaa voidaan tehostaa CBRN-riskien analyysiä ja arviointia, haavoittuvuuden vähentämistä ja ennaltaehkäisyä, seurantaa, varoituksia ja viestintää sekä seurausten hallintaa. (2) Tässä yhteydessä komissiota ja jäsenvaltioita kehotettiin käyttämään hyväksi Euroopan parlamentin ja neuvoston päätöksellä N:o 1513/2002/EY(1) hyväksytyn eurooppalaisen tutkimusalueen toteuttamista ja innovointia tukevan Euroopan yhteisön kuudennen tutkimuksen, teknologian kehittämisen ja esittelyn puiteohjelman (2002-2006) puitteissa tarjoutuvia mahdollisuuksia lisätä alan yhteistyötä. (3) Analyysi ja seikat, joiden perusteella tutkimus on asetettu CBRN-ohjelman strategisten tavoitteiden joukkoon, ovat merkityksellisiä myös kaikkien muiden luonnon tai ihmisten aiheuttamien uhkien kannalta. (4) Euroopan maissa on viime vuosina ollut poikkeuksellisen paljon luonnonmullistuksia. Varsinkin haitallisia sääilmiöitä on esiintynyt yhä useammin ja ne ovat olleet yhä voimakkaampia, ja ne ovat aiheuttaneet paljon tuhoa. (5) Alati kehittyvä teknologia, kehittyneiden maiden yhteiskuntien kasvava monimutkaisuus ja kasvava väestöntiheys lisäävät väestöön kohdistuvia riskejä. Näitä ovat esimerkiksi teolliset riskit, myös vaarallisten aineiden käsittelyyn ja varastointiin liittyvät riskit, ja riskit, jotka liittyvät liikenteen kasvuun, mukaan luettuna vaarallisten aineiden kuljetus. Tällainen kehitys lisää jokapäiväisiä onnettomuuksia ja niiden haittavaikutuksia ympäristölle. (6) Tällaisten luonnon- ja teknologisten uhkien vähentämiseksi on toteutettava kaikki tarvittavat toimenpiteet, näiden joukossa tutkimusaloitteet, joiden tarkoituksena on lisätä tietoa kyseisten uhkien syistä, parantaa haittavaikutusten lieventämiseen käytettäviä menetelmiä ja lisätä valmiuksia ennustaa eräiden luonnonilmiöiden esiintymistä, jotta pelastuspalvelutoimet voidaan käynnistää riittävän ajoissa. (7) Yhteisön mekanismin perustamisesta tiiviimmän yhteistyön edistämiseksi pelastuspalvelualan avustustoimissa 23 päivänä lokakuuta 2001 tehdyssä neuvoston päätöksessä 2001/792/EY, Euratom(2) komissiota kehotetaan edistämään ja suosimaan mekanismin tarkoituksia varten uuden teknologian käyttöönottoa ja käyttöä mukaan lukien ilmoitus- ja hälytysjärjestelmät, tietojenvaihto, satelliittiteknologian käyttö ja päätöksenteon apuvälineet hätätilanteiden hoidossa. (8) Pelastuspalvelualan toimijoiden ja tutkijoiden välisten yhteyksien tehostaminen on edelleen keskeisen tärkeää, KEHOTTAA KOMISSIOTA JA JÄSENVALTIOITA 1. edistämään luonnonuhkien ja teknologisten uhkien vähentämistä ja niihin liittyvien onnettomuuksien lieventämistä koskevien tutkimusohjelmien kehittämistä siten, että asiaankuuluvien toimijoiden kesken kehitetään mahdollisimman laajaa yhteistyötä, 2. rohkaisemaan tätä varten tutkimuslaitoksia ja muita asiaa käsitteleviä yhteisöjä työskentelemään yhteisten pelastuspalvelutavoitteiden hyväksi, jotta Euroopan kansalaisten suojelua luonnonuhkilta ja teknologisilta uhkilta voidaan parantaa käyttäen hyväksi kuudennen tutkimuksen puiteohjelman tarjoamia mahdollisuuksia, 3. vahvistamaan päätöksen 2001/792/EY, Euratom nojalla tutkimuksen alalla toteutettuja toimia, 4. edistämään tutkijoiden ja pelastuspalvelualan toimijoiden välisiä yhteyksiä. (1) EYVL L 232, 29.8.2002, s. 1. (2) EYVL L 297, 15.11.2001, s. 7.